
PARLIAMENT OF THE KINGDOM OF LESOTHO
                                    SENATE CHAMBER
                            Thursday 30th September, 2025
                          The House assembled at 10:30 a.m.
                          (MADAM PRESIDENT in the Chair)
                                               PRAYER
                        The Chaplain led the House in Prayer 
                     ANNOUNCEMENTS FROM THE CHAIR
MADAM PRESIDENT: Litho tse Khabane, ke kopa ho le lumelisa le ho re re qaleng letsatsi la kajeno ka litsebiso tse latelang:
1. Kajeno Tafole ea lona e ne e ile ea re e lokisetsa hore le tla isa Litho tsa Komiti ea Boiketlo ka koana ka Moahong oa rona oa Senate o mocha, empa joale e fumana e thulana le letsatsi leo mekonteraka eohle e bileng involved e il’o etsa handover kapa inspection ea ho qetela linthong tsohle tseo e neng e li etsa, joale re sa tsebe hore na ba tla qeta neng. 

Kahoo, re bona eka Litho li tla sitoa ho ea teng, hobane batho ba technical ba ntse ba etsa mosebetsi o mong o final oa bona. Re se re ts’episa hore etlare ha re bula re khethe letsatsi leo ba tla ea tsebisoa ka lona.

2. Ea bobeli, Litho tse Khabane, ke hore Office ea Mongoli e Moholo oa ‘Muso e memela Litho tse Khabane ketekelong ea mashome a mahlano a metso e robong (59) ea Boipuso ba rona ba naha ka Moqebelo ona oa la 4, ‘me e tla ketekoa ka hore ho tla etsoa temo ea lifate joale empa ka ho fetisisa ke bona eka ho arotsoe litereke ka litereke, ka ketekelo eo. 
Maseru, e le mohlala feela, ho tla ketekeloa Thaba- Bosiu. Ke ne ke kopile Ntate Clerk hore a le romelle programme eno ea teng, le eohle ea literekeng hore na ho tla ts’oaroa ketekelo eno joang - a bile a le romella le li programme.
3. E ‘ngoe hape, Litho tse Khabane, ke hore re na le moeti ea tsoang The People’s Republic of China, e le motlatsi oa… (hana re mo bitsang ka Sesotho?)  Oee! Chairperson?  ‘Vice-Chairperson of’ Ke Motlatsi oa Botsamaisi ba Ntlo ea Paramente ea People’s Replubic of China.
Ke moeti e moholo haholo eo re ileng ra mo amohela kaha o fihlile. Ba ne ba tla ‘Mokeng o mong Gauteng a be a kopa hore o tla pota le naheng ea rona ea Lesotho, ‘me re boetse re tiisitse setsoalle le ho qala se seng hape sa Liparamente tsa rona tse peli - ea People’s Republic of China le ena ea rona ka kotloloho. O re tsebile re le Ma-Senate le hoja, Litho tse Khabane, re ne re lokela hore re boele re il’o kopana le eena le moifo oa hae mantsiboea at a gala dinner eo a neng a e etselitsoe ke Paramente ea rona ea Lesotho re bile re memme Litho tseo e leng li-Chairman ka Matlong a Mabeli a Paramente. 
Ka hare ka moo ka Tafoleng e neng e sietsoe li-Chairman tsa rona tsa Ntlo ea rona ea Senate ho ne ho ile ‘M’e ‘Mawinnie feela, a lutse a le mong, hoo re ileng ra ba ra kopa hore moifo oa China o mp’o mo tlatselletse, Litho tse Khabane. E bile masoabi a makaalo ao joale ke sa tsebeng hore na ha e le mona batho ba ne ba ntse ba kopana le eena ba bua, re etsa mingle, rona re itimme monyetla o joalo! Ebile joale ke ne ke ile ka botsa Ntate Molise ka re na re na le li apology na? Eaba o re ha ho na li-apology.
Litho tse Khabane, ka nako e ‘ngoe ha re kopuoe lintho ke kopa hore re li phetheng, hle, hobane ka moso ha li se li etsahala re sa mengoa kapa ho sa thoe letho ho rona e tla ba taba e le nyenyefatsang ebile e le utloisang bohloko. Ruri ke kopa hore re tiiseng ha re etsa lintho tse il’o emela Ntlo ea rona. 
Ka pele ho lona, Litho tse Khabane, le fuoe Pampiri e Tala ea Urgent Motion, ‘me rea tseba hore as per Standing Order Number 31 (2) Tlhahiso ena ha e-s’o butsoe.
Question, that Standing Order No 31 (3) be applied, put and agreed to.
MADAM PRESIDENT:  Next Item, Mr. Clerk.
URGENT MOTION
48.	INDEPENDENCE BREAK
HON SENATOR K.L.K. THEKO: Ae, Mohlomphehi, re ba hlotse bano. Bahlomphehi bana ba neng ba re, che, re se ke ra koala, rona re batla ho koala! 
Ke laeloa ke uena le Tafole ea hao e Hlomphehang hore ke etse Tlhahiso ena ea kajeno ea 48 e bonts’ang hore: 
“This Honourable House of the Senate when it rises today, Tuesday 30th September 2025, it do adjourn until Tuesday 21st October 2025 at 10:30 a.m., in order to allow Honourable Members of Senators to go for the Independence Break in line with the Parliamentary Calendar.” 
Kahona, Mohlomphehi, litaba ke tseo tse re fuoang taelo ea hore ka lebaka la Calender e seng e ntse e tsebahala, Lesotho joaloka linaha tse kileng tsa ba tlas’a ts’uts’umetso kapa bona bokolone kapa e kileng ea ba a protectorate ea England, re ‘ne re hopole nako eno. 
Ke bone lengolo le leng, Mohlomphehi la baitseki ba Basotho bao e leng khale ba etsa mosebetsi ona hore ka’nete Letsatsi leo la Independence la la 4 October ha le lule hantle ho Basotho ba bangata kapa ba bang ka lebaka la hore le na le bokolone bo bongata, le baka lerata, ekare re inehetse.
Joale empa rona re batla ho le aka ka hore ke letsatsi le ts’oaeang boikemelo ba sechaba sa Basotho, hore bo tle bo be le eona ts’obotsi ea hore bo tsoele pele sechaba e be ka bo-sona se tsoele pele ho etsa mesebetsi ea sona. 
Ho tla lengoa lifate, ‘me ekare li tla lengoa haeso Thaba-Bosiu ke Motlotlehi Khosi Morena oa Basotho, esitana le Mohlomphehi Tona-Kholo, ba tla kopanela ts’ebetso eo. 
Ho tla be ho etsoe launch Logo ho latela litaba tse tla hlahisoa hona moo mabaleng a Kereke ea LECSA Thaba-Bosiu moo haeso, ‘me ke se ke ntse ke le mema, Litho tse Khabane, hore ha re eeng re il’o ba mmoho mono! 
Che, taba ea hore ho tla ba le lijo teng ha ke na ho tseba, empa taba-kholo feela ke hore re ke re il’o kopanang ho ikhopotsa mosebetsi ono oa Boipuso ba Naha ea Lesotho.
Kahona ke ema kannete ho kopa feela hore re ananeleng ho etsa mosebetsi oa Thaba-Bosiu. Ka li 4 ho tla ba le mokhoa oa ho tlosa lihala-hala ka holimo ho Thaba, hobane sehala-hala se re atetse. 
Kea kholoa e ‘ngoe ea litaba tse kholo tse ntseng li lokela ho sebetsoa ke hore Qhobosheane ena ea Moshoeshoe I e ke e lokisoe bocha ka taba ea ho lengoa lifate tsa indigenous hoena le tseo tsa Makhooa, hore re tle re tsebe ho etsa Thaba-Bosiu esale e ntse e le Qhobosheane ea habo rona ea sechaba sa Basotho kaofela.
Mohlomphehi, re na le pina eo a neng a ee a e mamele ha a tlile mono Thapelong ea hore, 
“E ‘ne ebe ua utloa uena makakamela, 
Ha u re Lesotho le felisoe. 
Ho tla senyeha ha e se e loana e tiile”. 
Ena ke ‘ngoe ea lipina tsa Basotho tseo ba li binang. 
Ho na le batho ba bang hona tjena, ba emeng ka maoto hore Lesotho le etsoe incorporate into South Africa hobane le hlolehile ho ipusa ka lebaka la tlhokahalo ea mosebetsi le litaba tse ling.
Joale ke re, ‘na litaba tse joalo ke tsa menyala! Ke tsa batho ba hlolehileng hore leha e-ba ba le teng ka har’a lipolotiki, ba ikutloa hore ba tlameha hore ba nehele Lesotho hore le ee ka South Africa, e be karolo ea li-province tsa South Africa because ba re ba hlolehile ho bona the future ea Lesotho kapa boikemelo ba Lesotho, e le naha joale ka ha e ile ea etsahala!
E leng ho re, mesebetsi ea Morena Moshoeshoe I, eo a ileng a e etsa ea ho phutha sechaba, ho se bopa ngatana-‘ngoe - hore e be re sechaba tjena, re tjee, re tjee ka lebaka la linatla tseo.
Ba bang ba re, ae, ha re ineheleng, hobane re sitoa ho iketsetsa mesebetsi. Re sitoa ho ba independent because of our geographical status making, hobane re pota-potiloe ke naha e kholohali, ea South Africa. 
Ke ka hona batho ba bang ba reng, ae, ha re ineheleng, empa joale ‘na ke ntse ke re hase hobane ke na le monyetla oa hore e be ke Morena, empa e tla be e le ho rohaka Basotho ka bo-bona le batsoali ba rona haeba re ka re re inehela hore re il’o ba karolo ea li-province tsa South Africa.
Mohlomphehi, ka ‘nete ke nka monyetla ona hore ke re ho Litho tsohle haeso tse Khabane, ha re eeng, re il’o ketekang kapa ho ikhopotsa taba ea Lesotho hore ke naha ea habo rona, eo re ileng ra ka ra e theha ‘me re ntse re tsoela-pele ho e ntlafatsa leha ho le thata.
Kea leboha, Mohlomphehi.
HON. SENATOR S. MOTSAMAI: Madam President, ke ne ke nahanne hore li tla tsoa le Motlatsi oa Rasephali, empa he, ‘M’e, ke ka ho latela Protocol. Ke ne ke e shebile joalo.
Ke leboha motsotso ona oa hore ke ema mona ke tlatsa Morena oa ka, oa Thaba-Bosiu, ka taba ena ea hore ka ‘nete re ke re phomotse Ntlo ena e Khabane, e re ha e se e phomotse, re ee ka mekhahlelo le ka libaka ho fapana ho ea kenya letsoho tabeng ena e ketekelo ena ea rona ea Boipuso. 
Boipuso ke mokete o moholo haholo. Hangata ka Nako eno ea Khopotso ke nako eo re hopolang hore na re tsamaile leeto la mofuta ofe, la baholo ba rona, re hopola hore hana ba ile ba itlhaba sehlabelo ka matla, le ka tsela ea mofuta ofe.
Hangata ha re etsa ts’ebetso ena, ka nako ena, e ee be e le hobane re batla hore re ba hopole ka seo ba ileng ba re etsetsa sona, hobane re majalefa a mesebetsi ea bona.  Taba eno, e ts’oanela hore e re rute hore ka bo-rona re be le boikemelo litabeng tse amang naha, hobane naha ke ntho e kholo, ke seo u ipitsang ka sona. U fuoe, ‘me u ts’oanela hore u sebeletse taba eno.
Ke ‘nete hore morao tjena re se re na le batho bao re ba bitsang baji ba boitseko, e leng batho ba sa tsebeng hore lefa leo ba le sietsoeng ke la boitseko, ke mokhoa ona ba tla sheba koana le koana, ba itahle, ba bang ba rate hore re koenngoe ke ba bang, hobane feela ba re nka eka ekanna eaba ha rea fihlela litaba-tabelo tsa lipelo tsa bona.
Ha se ba bangata, leha taba eno e le teng. Ha ke e-s’o bone motho a hana batsoali ba hae hobane ba na le mefokolo e itseng kapa hobane bona bophelo ba bona bo sa fihla moo batsoali ba bang ba   bo fihletseng, e be motho o s’a hana batsoali ba hae.
Ka ‘nete ena ea ho hana Lesotho la habo rona, hore re na le bana le batho ba baholo, bao re ntseng re tsamaea ka ntle ka mona le bona, feela ‘mele ea bona e Lesotho mona empa lipelo le menahano ea bona e literateng tsa Amerika le Afrika Boroa.
Ha u bona re lutse mona, re ntse re sebetsa, taba eo ke eona ena eo re ba bitsang bo-mokakailane, hee, Morena oa ka oa Thaba-Bosiu. Ke eona ena eo re ba bitsang mateketa, ‘me taba eno e bohloko haholo.
Ha ke chulo joalo, kea tlatsa, Bahlomphehi, ha re eeng Moketeng oo, re il’o hopola boitlhabo boo re bo etselitsoeng ke baholo ba rona.
Question proposed
HON. SENATOR S.B. SEEISO: I have neither eyes to see nor ears to hear and thus, I cannot speak.
Ha ke se na litsebe, ke se na mahlo nka bua ka r’eng?
No, you cannot speak, if you cannot hear. That’s how the biblical hereon of it, is. 
(Laughter)
Madam President, kea leboha, ‘M’e. Ha ke na le litaba tse ngata, empa ke rata hore ke behe taba e khuts’oanyane ea hore Letsatsi la Boipuso, kea kholoa, ntate Motsamai, you will agree with me ha ke re, ke qholotso kapa haeba batho re lutseng ka mona ka Ntlong ea Senate, e lokela hore e be ke qholotso ea hore na Boipuso bono, taba ena eo Morena oa Thaba-Bosiu a e buileng, eo u mo tlatsitseng ho eona hore we should be proud of who we are, ke taba! 
Re lokela hore in that pride, ho ikotleng sefuba hoa rona, re beng sebete hore re ke re ikoalle ka har’a boikhutso boo re ka bang le bona hore na hana Boipuso ke eng, bo bolela eng.
Re qeta ho keteka Lilemo tse Makholo a Mabeli maobane mona. Khoelehetso e ne e ntse e le eona eno, Ntate Motsamai, ea hore hana Basotho re bo-mang, re eng, re eang pele joang ka ho ikotla sefuba hono.
 Ntate Motsamai, Selemong se tlang re keteka the Golden Jubilee (60 years of Independence). 
Ke the long post kapa ke design ea tsela ena e eang Gauteng, empa ho tla ‘ne ho thoe Kroonstard 50 km! Joale ebe ua e feta ebe ho tla thoe kae-kae, ke these many kilometres. 
Ke hore na matsatsi ana ao re buang ka ‘ona, Litho tse Khabane, le uena ‘M’e President, le Tafole ea hau, na re feela re tebisa maikutlo ho lekana hore re hooeng ka lentsoe le le leng joaloka mohlanka oa Molimo Jeremiah a re:
“Tsoelang ka ntle le eme mapatlelong ka bo-lona. Ha le utloa le hooe ka lentsoe le le leng le re, ’Molimo oa rona e ka ‘na eaba maobane re ile ra fosa. Kajeno re bonts’e tsela’.”
Joale ha le kene tseleng eo, ‘M’e Mofumahali oa ka oa Rothe, re tle re tsebe ho fumana ea rona phomolo. Mohlanka oa Molimo Jeremiah o cho joalo. 
Basotho ha re tsoeleng ka ntle re eme holim’a Thaba-Bosiu, re hooe ho Moshoeshoe I le balimo ba rona ba khale, re botse hore na hana tsela re ile ra e fosa hokae, ‘me haeba re tla arajoa, ts’epo ea ka ke hore ha re le mono Thabeng ea Sione re tla fela re arajoe, re tle re tsebe ho fumanela meea ea rona phomolo.
Kahona, Madam President, my few humble words towards this Motion ke hore ha re eeng, re il’o phomola, empa ‘na qholotso eo e ntseng e lula e le teng letsatsi le letsatsi kapa motsotso le motsotso e ntse e le hore na hana re le Basotho ba kajeno, ha re hetla morao, na re ntse re re’ng ka ho ea pele hoa rona.
We should not just celebrate, but we should introspect for the future of this country. Naha ena le bana ba rona le litloholo tsa rona deserve better from us, batho ba ka har’a Ntlo ena. I will not talk about other people who are not in this House. I will talk about Honourable Members in this House, that future generations are looking at this Honourable House with legitimate expectation that we shall leave them with hope out of the dark talk of unemployment, poverty and all these other things that are surrounding Basotho.
Empa motho u ntse u e-na le ts’epo ea hore Letsatsi leno le haufi le lipelo tsa rona. Joale empa re hloka hore re itjoetseng hore re tla joetsanang linnete, Morena Michael, re se ke ‘na ra oka seso ka makhapha.
The truth will save us and until we get there, to the destiny of what the truth is, we will always find fault in what we are doing.
Ka mantsoe ana, ‘M’e, Moruti o buile, Ha ke tsebe hore na ke Moruti oa hokae! Empa Moruti o buile.  
Kea leboha.
HON. SENATOR M.M. MOSHOESHOE: Madam President, kea u hlompha.
Madam President, ua tseba ‘na ke ne ke sa tl’o bua ka litaba tsee! Ke ne ke tl’o etsa Ntlha ea Tsamaiso.
Ke ne ke etsa Ntlha ea Tsamaiso. E be nka tsoela-pele ka eona?
MADAM PRESIDENT: Tsoela-pele, Setho se Khabane.
HON. SENATOR M.M. MOSHOESHOE: Mohlomphehi, ka ‘nete kea leboha. Re lebohela Motion ona o tsamaisitsoeng ke Chief Whip, oa hore re tsamaee re il’o phomola.
Lentsoe lena la ho phomola hangata le ‘na ke ee ke utloe le nkimela hobane joale ha re phomole; ha re fihla hae koana, sechaba se re emetse, re sa il’o etsa lipitso, re fana tla litlaleho, empa hee, mokete ona oo re o memeloang ho oona re tla ea, re ke re il’o keteka Letsatsi lena le Leholo, re leme lifate, ‘me kea ts’epa lifate li lokisitsoe. 
Ka nako e ‘ngoe e ee e re ha re fihla mono re fumane lifate ha li eo! Empe ebe li lokisitsoe e tle ere le rona ka South ha re tloha Mohale’s Hoek re leba Qacha’s Nek, ho latela program ena Ntate Molise, ra be re lokiselitsoe mokhoa oa ho tsamaea, mokhoa oa ho ja, mokhoa oa hore lifate li be teng, mokhoa oa li-tool, likharafu, Mohlomphehi! E re ha re fihla re fihle re kene ts’ebetsong!
Joale empa hee kea tseba logistics tseno ho na le eo ke tla mo botsa tsona hore na li nepahetse, ele hore ka ‘nete haeba lifate ha li eo re mpe re leme tsa rona tsa metseng.
Feela empa ka’nete rea le ananela letsatsi lena hore re il’o keteka le Basotho re thabe le bona. 
Nka tsoela-pele ka Ntlha ea Tsamaiso?
MADAM PRESIDENT:  Tsoela pele, Setho se Khabane.
HON. SENATOR M.M. MOSHOESHOE:  Ntlha ea Tsamaiso eo ke neng ke ema ka eona, Madam, ke holim’a annoucement eo u e entseng hoseng ha ho buloa Ntlo mona. U itse Komiti e sitoa ho ea ka mane ka Moahong o mocha ka lebaka la inspection e neng e etsoa. 
Ka’nete ke ne ke etsa Ntlha ea Tsamaiso hore na, ’M’e, ekaba u s’u lokisitse joang hore bonyane ha re bula kamor’a li 21 re mpe re il’o etsa Official Opening ea Moaho oo, ‘M’e? Ua tseba ha re sa ipatla ka moo! 
Hape ke hore na u na le Budget ea ho etsa mokete mohlang re bulang? Ha re na ho bula Ntlo e kaalo-kaalo ka Sitting feela tjena; u hl’u mp’u itukise e tle e re haeba hee u s’o etse Budget joale Chelete ea Kotara ha e tsoa, hee, re tle re mpe re bule ka note e phahameng haholo!
 Ke eona Ntlha ea Tsamaiso ea ka.
MADAM PRESIDENT: Rea leboha, Litho tse Khabane. 
Ke bona u pentse, Morena! U na le Ntlha e ‘ngoe ea Tsamaiso? Ke kopa ho araba ena pele, u tl’u tsebe ho tla e beha. 
Setho se Khabane Mofumahali Makholu, Ntlha ea hau ea Tsamaiso ha e le hantle ha se Ntlha ea Tsamaiso. Kea kholoa u n’u leka hore u mp’u hlabe Setulo malotsana. Hana ho thoe ke’ng? Ho se tents’a ts’eea!
Litho tse Khabane, ehlile ke ile ka re hona tjena ho ntse ho etsoa lintho tsa ho qetela ke batho bane ba fuoe mosebetsi ka mafapha a fapakaneng ba metlakase, metsi, desks! Kaofela ba il’o kopana ka lona letsatsi leno, ke ka hoo re sitoang hore le ka ea ho ea bona.
Ke ile ka ba ka ts’episa hore ha re se re butse re tla sheba letsatsi leo Komiti eo e neng ehlile e itheriselitse e tla isoa ka lona. ’M’e, ha u tsebe ka mokhoa ke sitoang ho robala. Ha ke batle ho bula Ntlo eno ka senotlolo, ke batla ho e bula ka mokhoa ona oo u batlang re bule kateng. 
Ke Ntlo e kholo haholo, empa re lokela re fane ka monyetla hore re tle re tsamaise His Majesty le Ntlo ea hae re mo fe nako ea hore a tle a il’o etsa tour the House, the Building le Letona la hae le Leholo - Letona la Parlimentary Affairs, le Mong’a Lichelete. 
Ho na le matsatsi ao re seng re ba behetse hore ba tle ba ‘ne ba ee ba il’o etsa tour the Building, ‘me ha re qetile ho etsa joalo, Litho tse Khabane, joale Public Works e tla be e-se e re file go ahead hore re le fa Moaho oa lona ke ona. 
Mohlang ba re fileng oona feela le tla bona ka lerole ho qoba hore joale rea nyoloha re ea ka Ntlong eane! Ekare ke utloa hantle! ‘Na le tla utloisisa hore na ha ntse ke amohela baeti ba lekanang le baa bao ke re’ng re ba amohetse maobane, joale ke ba amohella ka Ofising eo le e tsebang eane e ka mane eo re lulang ho eona na eba masoabi a joang! Empa ke ee ke re mats’eliso a ka ke hore ha ho sa le hokae re tla noang tee ka ho eane e Kaholimo e ncha Ntlo.
E leng ho re litaba tseo tsa hau li se li le catered for, re se re bile re ntse re bua le Letona la Finance hore, ‘M’e, re ntse re tl’o ea Moralong ona, ha re qeta ho etsa li-cost re tla tlisa re tl’o kopa chelete ea hore re ke re bule Ntlo eo ka mokhoa o nepahetseng.
Empa lona ha le na mengoa, Litho tse Khabane, hobane ha le menngoe ha le tle! Ha re tl’o tla re le mema le tla sala ka mona ebile le tla lula ntse le kenela ka mona, hobane ha le ee!
Maobane ana a mats’o motho enoa oa moeti o n’a tlile ka lerato lohle a le phuthelletse mofao, empa ha re na le joetsa le oona mofao ono, hobane ha le ee ha le mengoe. 
Setho se Khabane Morena oa Thaba-Bosiu, u ntse u na le Ntlha ea Tsamaiso? 
Tsoela pele, Setho se Khabane!
HON SENATOR K.L.K. THEKO: Kea leboha, Mohlomphehi.
 Ae, ka ‘nete! Taba eo ke neng ke rata ho e kopa ke hore u k’u… taba ena ea communication eo u ileng ua e etsa ea hore ho tl’o ho ee batho ba itseng, e leng Chairpersons, ka ‘nete ke ena e u soabisitse, hobane hoja u ile ua re joetsa kaofela re ka be re o tlotlisitse mosebetsi ono oa hau! 
Joale empa ke ne ke re na ebe u ke ke be ua ba mosa ua ka ua etsa share le rona mofao?... ‘Na ke le bone on TV, ka mokhoa oo u neng u thabile kateng, ka ba ka cho ka re e ka ‘na eaba ho na le litaba tseo batho bana ba le tliselitseng tsona tse monate. Mohlomong u re phutheletse litaba tsa bohlokoa kaha Machaena ke batho ba fanang; ha se batho ba bo-rice le lintho tse joalo!
Joale ak’u etse share le rona, hle! Eba molemo u etse share le rona hore na le buisane ka’ng uena le Ntate Sekhamane ha le ntse le qoqa le Mohlomphehi enoa. Na ha ea u fa lintho tse kang bo-lihlapiso le mesebetsi e meng eo e nka ‘na eaba China e ka ‘na ea re fetisetsa ho eona?
Hao, Mohlomphehi! U s’u re ho hang ha u na ntho ea e buileng motho eo, eo u ka e etsang share re ke re thabe re le Ntlo ea hau?
MADAM PRESIDENT: Setho se Khabane, kea utloa ha se le Ntlha ea tsamaiso u batla litaba tsena tsa rona. Empa joale ha ke tl’o bua, ha ke tl’o u joetsa tsona; u tla tla ha re tl’o u fa tsona litaba tseo tsa rona!
Joale ebile ka lebaka la bohloko boo ke neng ke bo utloile, ka re ha ke sa le kopela letho, ka re, ache, ha ba hloke Machaena le lithuso tsa ’ona Litho tse Khabane!
 E leng ho re, ache! Chair of Chairs ke eena ea sa etsang mosebetsi oa hae ka ho fetisisa.
Question put and agreed to
RESOLVED:
“That this Honourable House when it rises today, Tuesday, 30th September, 2025, it do adjourn until Tuesday, 21st October, 2025 at 10:30 a.m. in order to allow Honourable Senators to go for Independence Break in line with the Parliamentary Calendar”.
MADAME PRESIDENT: Litho tse Khabane, joale ka ha memo eo Ntate Molise a le romelletseng eona e bonts’a ketekelo ena -  ebile e tla be ele e thakholang that Golden Jubilee ea 60 years Lesotho le ipusa. E leng ho re joalokaha re ile ra qalella actitivities ho ea fihla date ea Independence day, ea ho ea fihla letsatsing lela la Boipuso la lilemo tse 200 Morena Moshoeshoe I a thehile sechaba sena - le hona tjena ho tl’o ba le activities ho tloha ka Independence day ena ho ea fihla Independence day ea selemo se tlang, e tla be ele eona 60 years tse ntseng li keteka building up to 60th Anniversary Golden Jubilee.  E leng ho re re lokela ho ea, Litho tse Khabane, hohle moo re menngoeng teng. 
Ntlo e tla phomola, Litho tse Khabane, ho fihlela ka Labobeli la 21 Loetse, 2025 ka nako ea mehla ea 10:30 hoseng. 
ADJOURNMENT
There being no further business on the Order Paper, Madam President adjourned the House without Question, put pursuant to the Standing Order No. 16(3).
The House was adjourned accordingly at 11: 23 a.m.

